पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन के दौरान शहर में राशन से लेकर फल-सब्जी और ड्रायफ्रूट्स अचानक से महंगे हो गए हैं। लॉकडाउन में ना तो आवश्यक वस्तुओं के परिवहन पर रोक है और ना ही विक्रय पर कोई बंदिश है। इसके बावजूद सभी दाल, तेल, ड्रायफ्रूट्स के दाम जहां 20 प्रतिशत तक बढ़ गए हैं, वहीं फलों के दाम तो ढाई से तीन गुना तक बढ़ गए हैं। इस दौरान लोगों की आमदनी अठन्नी ही है लेकिन खर्चा रुपइया हो गया है। लॉकडाउन से जिले के हजारों निजी जॉब करने वालों की छुट्टी हो गई है। बाजार बंदी से रोज कमाने वाले घरों में ही बैठे हैं। कोरोना काल की इस आपदा में भी स्टॉकिस्ट और बड़े कारोबारी ज्यादा मुनाफा का अवसर तलाश रहे हैं। इससे इम्युनिटी बढ़ाने वाली खाद्य सामग्रियों के दाम आसमान छू गए हैं। फुटकर किराना व्यापारियों की मानें तो कालाबाजारी बढ़ने से दामों में वृद्धि हुई है। फलों के दाम बढ़ने के पीछे लॉकडाउन में भोपाल मंडी पूरी तरह से ना खुलने की वजह बताई जा रही है। इससे विदिशा मंडी में माल कम आने से फलों के दाम बढ़ गए हैं।
महज एक माह में हुई कमरतोड़ महंगाई
पिछले माह नवरात्रि के दौरान राशन सहित फलों के दाम काफी कम थे। लेकिन जैसे ही लॉकडाउन लगा वैसे ही दामों में इजाफा होना शुरू हो गया था। लॉकडाउन जैसे-जैसे बढ़ता जा रहा है, वैसे वैसे खाद्य सामग्रियों के दाम बढ़ते जा रहे हैं। इस महंगाई से गरीब से लेकर अमीर तक प्रभावित है। एक ओर जहां लॉकडाउन में खाद्य सामग्री की कालाबाजारी हो रही है, वहीं थोक के दाम भी बढ़ा दिए गए हैं।
एक घर के उदाहरण से समझिए एक हजार रुपए बजट बढ़ गया... शहर के शेरपुरा निवासी शैलेंद्र चौबे के घर पहले राशन 1800 से 2000 के बीच में जाता था, वहीं आज लगभग 3000 और 3200 के बीच में आ रहा है। तेल, शक्कर सहित हर चीज लगभग डेढ़ गुना बढ़ चुकी है। सब्जी-फल भी के दाम काफी बढ़ गए हैं। हर चीज में महंगाई हो गई है। यह आम आदमी की आय सीमित है और महंगाई दिन-ब-दिन बढ़ती जा रही है।
फल की डिमांड आम दिनों में 25 प्रतिशत होती थी जो अब बढ़कर 90 प्रतिशत तक पहुंची
कोरोना काल में महामारी से बचने के लिए हर जतन कर रहे हैं। इसमें मुख्य रूप से इम्युनिटी बढ़ाने वाली खाद्य सामग्री की ओर लोगों का सबसे ज्यादा रुझान बढ़ा है। ड्रायफ्रूट्स से लेकर फलों की डिमांड बाजार में काफी अधिक बढ़ गई है। फलों की डिमांड आम दिनों में जहां 25 प्रतिशत होती थी, वहीं 80 से 90 फीसदी खपत हो रही है। इसके अलावा ड्रायफ्रूट्स की खपत भी 4 से 5 गुना बढ़ गई है। डिमांड बढ़ने की वजह से भी कुछ हद तक दामों में इजाफा होने की वजह बताई जा रही है। वहीं कोरोना महामारी के संकट में महंगाई बढ़ाकर अवसरवादी व्यापारी जहां आम लोगों पर आर्थिक बोझ बढ़ा रहे हैं, वहीं संक्रमण से बचाव के लिए जरूरी खाद्य सामग्री से मोहताज कर रहे हैं। रोज कमाने और खाने वालों की स्थिति दूसरे के मुकाबले स्थिति काफी खराब है। क्योंकि बाजार बंदी से उन्हें कहीं काम नहीं मिल पा रहा है।
राज्य व केंद्र सरकार नियंत्रण करें
किराना से जुड़ी कई खाद्य सामग्रियों में पिछले एक माह के दौरान में करीब 20 फीसदी तक वृद्धि हुई है। थोक दाम ही बढ़ा दिए गए हैं। इससे फुटकर दुकानदारों को मजबूरी में महंगे दाम पर सामग्री बेचना पड़ रही है। स्टाकिस्ट और बड़े थोक विक्रेताओं पर राज्य व केंद्र स्तर पर यंत्रण व निगरानी होनी चाहिए।
-नीरज चौरसिया, किराना व्यापारी।
भोपाल से विदिशा में कम आ रहा माल
लॉकडाउन की वजह से भोपाल मंडी पूरी क्षमता के साथ नहीं खुल पा रही है। इससे विदिशा मंडी में पर्याप्त रूप से फल नहीं आ पा रहे हैं। इस वजह से दाम बढ़ गए हैं। पहले की तुलना में फलों के दाम ढाई से तीन गुना तक महंगे हो गए हैं। जब तक भोपाल से आवक नहीं बढ़ेगी, मंडी में दाम बढ़ते ही रहेंगे।
-सूरज किरार, अध्यक्ष सब्जी मंडी विदिशा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva bho_Deva hin_Deva bho_Deva zho_Hant eng_Latn